7.2.2023
FI
Euroopan unionin virallinen lehti
C 47/91 Keskiviikko 6. heinäkuuta 2022
R. ottaa huomioon, että YK:n tutkimusten mukaan 47 prosenttia 18–29-vuotiaista bosnialaisista harkitsee joko tilapäistä tai pysyvää maastamuuttoa, koska heillä ei ole tulevaisuudennäkymiä kotimaassaan; ottaa huomioon, että YK:n väestörahaston (UNFPA) raportin mukaan Bosnia ja Hertsegovinasta muuttaa vuosittain pois keskimäärin 50 000 – 55 000 henkilöä, jotka ovat enimmäkseen ammattitaitoisia työntekijöitä ja eri alojen ammattilaisia; S. toteaa, että tuomittujen sotarikollisten virallinen tai epävirallinen ihannointi, etninen tai uskonnollinen erottelu ja syrjintä ovat vastoin Eurooppa-hankkeen ydinperiaatteita; katsoo, että on ehdottoman välttämätöntä kieltää tosiasiallisesti holokaustin, kansanmurhan, sotarikosten ja ihmisyyttä vastaan tehtyjen rikosten kiistäminen; T. toteaa, että Bosnia ja Hertsegovinan tilanne on nyt epävakaampi kuin kertaakaan vuosien 1992–1995 sodan jälkeen; ottaa huomioon, että tietyt Bosnia ja Hertsegovinan Serbitasavallan poliittiset johtajat käyttävät provosoivaa kieltä ja horjuttavat vakautta toimilla, joiden tavoitteena on valmistella irtaantumista valtion instituutioista (mukaan lukien puolustusvoimat sekä vero- ja oikeusjärjestelmä) ja perustaa riippumattomia viranomaisia, mikä on vastoin Daytonin rauhansopimusta; ottaa huomioon, että tietyt ulkomaiset poliittiset toimijat tukevat aktiivisesti Bosnian serbijohtajien Milorad Dodikin johdolla toteuttamia häiriöitä aiheuttavia ja separatistisia toimia; U. ottaa huomioon, että neuvosto hyväksyi 18. maaliskuuta 2022 päätöksen (YUTP) 2022/450 (9), jolla jatketaan nykyistä pakotekehystä sellaisten henkilöiden osalta, jotka horjuttavat Bosnia ja Hertsegovinan suvereniteettia, alueellista koskemattomuutta ja perustuslaillista järjestystä tai Daytonin rauhansopimusta; V. ottaa huomioon, että neuvosto on ilmaissut säännöllisesti tukensa Bosnia ja Hertsegovinan suvereniteetille, yhtenäisyydelle ja alueelliselle koskemattomuudelle; W. toteaa, että vahingollisen suoran ja välillisen ulkomaisen sekaantumisen ja disinformaation avulla pyritään kylvämään eripuraa eri yhteisöjen välille ja horjuttamaan aluetta, ottaen erityisesti huomioon Venäjän hyökkäys Ukrainaan;
Demokraattisten instituutioiden toiminta 1. korostaa, että EU:hun liittymisen tahti määräytyy sen mukaan, miten pannaan täytäntöön uudistukset, joilla pyritään takaamaan demokraattisten instituutioiden oikeusvaltioperiaatteeseen, hyvään hallintoon ja perusoikeuksien kunnioitta­ miseen perustuva moitteeton toiminta; 2. kehottaa painokkaasti Bosnia ja Hertsegovinaa ja kaikkia sen poliittisia johtajia osoittamaan sitoutumista ja edistämään merkittävästi EU:n jäsenyyttä viemällä eteenpäin 14:ää tärkeintä painopistettä ja erityisesti palauttamalla oikeuslaitoksen riippumattomuus, vahvistamalla oikeusvaltiota ja sen arvoja ja periaatteita valtion instituutioissa ja tehostamalla ja lujittamalla korruption ja järjestäytyneen rikollisuuden torjuntaa siten, että edistetään tiedotusvälineiden vapautta ja kansalaisyhteiskuntaa tukevaa toimintaympäristöä ja tuetaan niitä ja suojellaan haavoittuvia ryhmiä; 3. pitää valitettavana, että vaikka sodan päättymisestä on kulunut yli 25 vuotta, maa on edelleen jakautunut poliittisten eliittien tukemana ja maassa on edelleen separatistisia pyrkimyksiä ja korkea korruption taso, mikä edistää valtavaa aivovuotoa ja väestökatoa tulevaisuudennäkymien puuttuessa; 4. on tyytyväinen 17. kesäkuuta 2021 pidettyyn EU:n ja Bosnia ja Hertsegovinan parlamentaarisen vakautus- ja assosiaatiovaliokunnan kokoukseen ja sen työjärjestyksen hyväksymiseen ja korostaa, että on tärkeää varmistaa sen toiminta osallistavan poliittisen vuoropuhelun ja säännöllisen yhteistyön avulla; pitää valitettavana, että bosnialaiset osapuolet eivät ole aidosti sitoutuneet sellaisen rakentavan parlamentaarisen yhteistyön ennakoivaan vakiinnuttamiseen, jolla edistettäisiin 14:ään tärkeimpään painopisteeseen kuuluvaa painopistettä 3; 5. toistaa antavansa selkeän tuen Bosnia ja Hertsegovinan EU:hun yhdentymisen kautta tapahtuvalle yhteiskunnan demokraattiselle muutokselle, joka perustuu yhtenäisyyteen, suvereniteettiin ja alueelliseen koskemattomuuteen sekä perustuslaissa vahvistettuihin ja Euroopan ihmisoikeustuomioistuimen päätösten mukaisiin kaikkien Bosnia ja Hertsegovinan kansalaisten yhdenvertaisuutta ja syrjimättömyyttä koskeviin periaatteisiin;
(9)
EUVL L 91, 18.3.2022, s. 22.